ລາວຈະນຳ​ເອົາ ຍຸດທະສາດ ການພັດທະນາ ເສດຖະກິດ ຂອງຈີນ ມາເປັນແບບ​ຢ່າງ
ການ​ທີ່​ລາວ ແລະ​ຈີນ​ມີ​ລະ​ບົບ​ການ​ເມືອງ ແລະ​ການ​ປົກ​ຄອງ ໃນ​ຮູບ​ແບບ​ດຽວ​ກັນ ​ເຮັດ​ໃຫ້​ພັກ​ປະ​ຊາ​ຊົນປະ​ຕິ​ວັດ​ລາວຖື​ວ່າ ຍຸດ​ທະ​ສາດ​ການ​ພັດ​ທະ​ນາ ຂອງ​ພັກ​ຄອມ​ມີວ​ນິ​ສຈີນ ເປັນ​ແບບ​ຢ່າງ ​ທີ່​ນຳ​ມາ​ໝູູນໃຊ້ໃນ​ລາວໄດ້.
ການນຳຂັ້ນສູງໃນລາວ ຢືນຢັນວ່າຍຸດທະສາດການພັດທະນາຂອງພັກຄອມມີວນິສ ຈີນ ຄືແບບຢ່າງ ທີ່ພັກປະຊາຊົນ ປະຕິວັດລາວ ຍຶດຖື ແລະນຳໃຊ້ໃນ ການຈັດຕັ້ງປະຕິບັດ ເພື່ອການພັດທະນາ ລາວ ຢ່າງຮອບດ້ານ ທ່ານ ຄຳພັນ ພົມມະທັດ ກຳມະການກົມການເມືອງສູນກາງພັກປະຊາຊົນ ປະຕິວັດ ລາວ ແລະຫົວໜ້າຫ້ອງວ່າການສູນກາງພັກ ໃຫ້ການຢືນຢັນຕໍ່ກອງປະຊຸມ ເນື່ອງໃນໂອ ກາດ ວັນວິທະຍາສາດແຫ່ງຊາດ ປະຈຳປີ 2018 ເມື່ອບໍ່ນານມານີ້ວ່າ ບັນດາ ນັກວິທະ ຍາສາດ ແລະນັກຄົ້ນຄວ້າຂອງລາວ ຕ້ອງໃຫ້ຄວາມສຳຄັນເປັນພິເສດ ໃນການຮຽນຮູ້ ວິທີຄິດ ແລະ ການຈັດຕັ້ງປະຕິບັດຂອງ ບັນດານັກວິທະຍາສາດ ແລະ ນັກຄິດຄົ້ນປະ ດິດສ້າງທັງຫລາຍຂອງຈີນ ຊຶ່ງໄດ້ເຮັດໃຫ້ມີການພັດທະນາ ເຕັກໂນໂລຈີຕ່າງໆໃນຈີນ ຢ່າງວ່ອງໄວ ແລະກ້າວຂຶ້ນມາ ຢູ່ແຖວໜ້າໃນການພັດທະນາເຕັກໂນໂລຈີໃໝ່ໆ ຂອງ ໂລກ ໃນປັດຈຸບັນ ຍິ່ງໄປກວ່ານັ້ນ ການທີ່ລາວ ແລະຈີນມີລະບົບທາງການເມືອງ ແລະການປົກຄອງ ໃນ ຮູບແບບດຽວກັນ ຍັງເຮັດໃຫ້ພັກປະຊາຊົນປະຕິວັດລາວ ຍຶດຖືວ່າ ຍຸດທະສາດການ ພັດທະນາຂອງພັກຄອມມີວນິສຈີນ ກໍຄືແບບຢ່າງຂອງຍຸດທະສາດການພັດທະນາ ປະເທດ ທີ່ນຳມາປັບໃຊ້ ແລະຈັດຕັ້ງປະຕິບັດໃນລາວໄດ້ອີກດ້ວຍເຊັ່ນກັນ ດັ່ງທີ່ ທ່ານ ຄຳພັນ ໃຫ້ການຢືນຢັນວ່າ: ໂດຍສະເພາະແມ່ນຄວາມສຳເລັດໃນການພັດທະນາເຂດເສດຖະກິດພິເສດໃນຈີນນັ້ນ ຖືເປັນຕົ້ນແບບໃນການພັດທະນາ ທີ່ພັກ-ລັດຖະບານລາວ ໄດ້ນຳມາປັບໃຊ້ໃນລາວ ຢ່າງຕັ້ງໜ້າ ຊຶ່ງໃນປັດຈຸບັນນີ້ ລັດຖະບານລາວກໍສາມາດສ້າງຕັ້ງເຂດເສດຖະກິດພິເສດ ແລະເຂດເສດຖະກິດສະເພາະແລ້ວ 12 ເຂດ ພາຍໃຕ້ເປົ້າໝາຍ ທີ່ຈະສ້າງຕັ້ງໃຫ້ໄດ້ ທັງໝົດ 58 ເຂດໃນທົ່ວປະເທດ ໂດຍເຖິງມີ 351 ບໍລິສັດ ທີ່ມີມູນຄ່າການລົງທຶນຫຼາຍ ກວ່າ 8,000 ລ້ານໂດລາ ໃນນີ້ກໍລວມທັງບໍລິສັດຈາກຈີນ 234 ບໍລິສັດ ທາງດ້ານກະຊວງແຜນການ ແລະການລົງທຶນ ລາຍງານວ່າ ບັນດາບໍລິສັດຈີນໄດ້ລົງທຶນ ໃນລາວ ເປັນອັນດັບທີນຶ່ງ ຊຶ່ງມີມູນຄ່າລວມເກີນກວ່າ 10,000 ລ້ານໂດລາ ໃນ 700 ກວ່າໂຄງການ ຊຶ່ງລວມເຖິງການ ລົງທຶນໃນພາກພະລັງງານ 9 ໂຄງການ ທີ່ຜະລິດໄຟ ຟ້າແລ້ວ ກໍຄືເຂື່ອນນໍ້າລີກ 1, 2 ເຂື່ອນນໍ້າງື່ມ 5, ເຂື່ອນນໍ້າງຽບ 2, ເຂື່ອນນໍ້າອູ 2, 5 ແລະ 6, ເຂື່ອນນໍ້າມັງ 1,ເຂື່ອນນໍ້າໄຜ່ ແລະເຂື່ອນນໍ້າແບງ ທັງຍັງມີອີກ 10 ກວ່າໂຄງການ ທີ່ກຳລັງກໍ່ສ້າງ ແລະຈະສ້າງແລ້ວສຳເລັດພາຍໃນປີ 2020 ເຊັ່ນດຽວກັນກັບການລົງທຶນ ເພື່ອກໍ່ສ້າງລະບົບສາຍສົ່ງກະແສໄຟຟ້າຂະໜາດ 230 ກິໂລໂວນ ແລະ 500 ກິໂລໂວນ ຈຳນວນ 8 ໂຄງການ ພາຍໃຕ້ເປົ້າໝາຍການເປັນຄູ່ຮ່ວມຍຸດທະສາດໃນການພັດທະນາ ລາວ ໃຫ້ເປັນໝໍ້ໄຟຂອງອາຊ່ຽນ ໃຫ້ໄດ້ ຢ່າງເປັນຮູບປະທຳນັ້ນເອງ ທັງນີ້ໂດຍຍັງບໍ່ທັນຮວມເຖິງການລົງທຶນໃນເຂດພັດທະນາເສດຖະກິດໃໝ່ສີທັນດອນ ຂອງບໍລິສັດລາວ ມະຫານະທີສີທັນດອນ ແລະການລົງທຶນຈຳກັດ ຈາກຮົງກົງ ປະເທດ ຈີນແຕ່ຢ່າງໃດ ຊຶ່ງບໍລິສັດດັ່ງກ່າວນີ້ ໄດ້ລົງທຶນໃນເຂດພັດທະນາເສດຖະກິດໃໝ່ສີທັນ ດອນ-ຄອນພະເພັງ ທີ່ເມືອງໂຂງໃນແຂວງຈຳປາສັກ ໂດຍຜ່ານມາກໍ ໄດ້ທຳການສຳ ຫຼວດ-ອອກແບບການກໍ່ສ້າງສຳເລັດແລ້ວ ທັງພື້ນຖານໂຄງລ່າງຕ່າງໆ ເພື່ອຮອງຮັບ ພາກທຸລະກິດແລະບໍລິການຢ່າງຄົບວົງຈອນ ເຊັ່ນເຂດອຸດສາຫະກຳ Electronic ແລະ ເທັກໂນໂລຈີ ດ້ານຂໍ້ມູນ-ຂ່າວສານ ເຂດແປຮູບສິນຄ້າກະສິກຳ ແລະຫັດຖະກຳ ເຂດ ການຄ້າເສລີ-ປອດພາສີ ແລະບໍລິການຄົບວົງຈອນ ແລະປະມົງປອດໄພສານພິດເປັນຕົ້ນ ທັງນີ້ ໂດຍກຸ່ມທຸລະກິດຈີນຈະໃຊ້ເງິນລົງທຶນຮວມເຖິງ 9,000 ລ້ານໂດລາສຳລັບດຳເນີນ ການກໍ່ສ້າງສູນການຄ້າປອດພາສີ, ໂຮງແຮມ-ຣີສອຕ໌ ທະນາຄານ ແລະປະກັນໄພສູນບໍລິ ການດ້ານສຸຂະພາບແລະຄວາມງາມ, ໂຮງຮຽນນາໆຊາດ, ສະຖານບັນເທີງຄົບວົງຈອນ, ສວນສະນຸກ, ສະຖານີຂົນສົ່ງ, ຕະຫຼາດກາງຄືນ Night Plaza, ອຸດທະຍານທຳມະຊາດ ນ້ຳຂອງໂດຍເມືອງໃໝ່ສີທັນດອນ ຈະຮອງຮັບພົນລະເມືອງໄດ້ເຖິງ 8 ແສນຄົນ ກັບນັກ ທ່ອງທ່ຽວອີກ 15 ລ້ານຄົນຕໍ່ປີ ຊຶ່ງນັກທ່ອງທ່ຽວສ່ວນໃຫຍ່ກໍຄືຊາວຈີນນັ້ນເອງ ເຂດພັດທະນາເສດຖະກິດໃໝ່ສີທັນດອນ ມີອາຍຸສຳປະທານ 50 ປີ ໃນພື້ນທີ່ຮວມ 9,846 ເຮັກຕາ ແລະຖ້າວ່າ ການດຳເນີນງານເປັນໄປຕາມເປົ້າໝາຍທີ່ວາງໄວ້ ກໍຄາດ ວ່າ ຈະມີເງິນຕາຕ່າງປະເທດ ເຂົ້າມາໝູນວຽນ ໃນເຂດເສດຖະກິດໃໝ່ ສີທັນດອນ ຫລາຍກວ່າ 2,400 ລ້ານໂດລາຕໍ່ປີ